Turaganilewa
Chapter 3
Sai ira oqo na vo ni veimatanitu sa tiko ena vanua, me vakatovolei ira kina na Isireli ena vukudra o Jiova, oqo, vei ira kece sa sega ni kila e dua nai valu e Kenani
2 (Oqo me baleti ira nai tabatamata ni luvei Isireli, me ra kila kina na vala vei ira e se bera sara ga ni lakova na i valu),
3 Sai ira oqo: e lima na turaga ni Filisitia, o Kenani kece, o ira na Saitoni, o ira na Ivaiti era sa tiko mai Lepanoni, mai Erimoni ki Amaci.
4 Era sa vakavoca, me vakatovolei ira kina na Isireli, me kilai kina se ra sa talairawarawa ki nai vakaro i Jiova se sega. Nai vakaro era sa vakaroti kina na tamadra mai vei Mosese.
5 Era sa tiko vata na luvei Isireli kei ira na Kenani, na Itaiti, na Amoraiti, na Perisaiti, na Iraiti kei ira na Jepusaiti.
6 Era sa tauri ira na luvedra yalewa me watidra ka soli ira na luvedra yalewa vei ira na nodra cauravou, ka ra sa qarava na nodra kalou.
7 Era sa caka ca ena matai Jiova o ira na luvei Isireli. Era sa guilecavi Jiova na nodra Kalou ka qaravi Peali kei Aserasi.
8 O koya oqo sa katakata kina na cudrui Jiova vei ira na Isireli, ka sa volitaki ira o Jiova ki na ligai Kusani – Risataimi na tui Mesapotomia; o ira na Isireli era sa qaravi Kusani – Risataimi me walu taucoko na yabaki.
9 Ni ra sa tagi na luvei Isireli vei Jiova, o Jiova ga sa qai vakatubura vei ira e dua na dauveisereki me sereki ira: O Ocanieli na luvei Kenesi, na taci Kelepi ka gone.
10 Sa lako mai vua na Yalo i Jiova, ka sa lewai Isireli o koya. Sa lako yani me ia na vala, o Jiova sa soli tui Mesapotomia ki na ligana, ka sa qaqa na ligana vei Kusani Risataimi.
11 Sa cegu na vanua me vasagavulu na yabaki. Sa qai mate o Ocanieli na luvei Kenesi.
12 Era sa caka ca tale na luvei Isireli ena mata i Jiova, sa qai vakaukauwataki Ekiloni na tui Moapi o Jiova vei ira na Isireli, baleta ni ra sa cakava na ka ca ena mata i Jiova.
13 Sa kauti ira mai na Amani kei ira na Amaleki vua ka vakadrukai ira na Isireli ka taura vakaukauwa na koro ni veibalabala.
14 O ira na Isireli era sa qaravi Ekiloni na tui Moapi, me tini ka mani walu na yabaki.
15 Era sa qai tagi vei Jiova na luvei Isireli sa qai vakatubura e dua na dau ni veisereki vei ira o Jiova: O Euti na luvei Qera na Penijamini, na Qaqa ligai mawi. O koya, sa vakavuna na nodra kauta na Isireli na ka ni vakarokoroko vei Ekiloni na tui Moapi.
16 O Euti sa vakarautaka vua e dua nai sele leka, (sa gata ruarua na yamena) ka sa vesuka toka e sagana i matau ena ruku ni nona i sulu.
17 Era sa kauta mai na ka ni vakarokoroko vei Ekiloni, na tui Moapi. (O Ekitoni sa rui tamata levulevu.)
18 Ni sa oti na nona vakacabora na veika ni vakarokoroko, sa qai vakatalai ira tani na kauta mai na ka ni vakarokoroko.
19 Ia, o koya sa lesu tale ki na vatu ni vakananumi, sa tu e Kilikali ka tukuna, "Sa tiko vei au, e dua nai tukutuku vuni me baleti kemuni, na tui." Sa qai tukuna o koya, "Mo ni vakagagalu kece!" Era sa lako kece vakatikitiki na dauveiqaravi mai vua na tui.
20 Sa qai lako mai vua na tui o Euti, (sa dabe toka ena tikina e cake ni vanua ni vakabatabata ni tui). Sa tukuna o Euti, "Sa tiko vei au e dua nai tukutuku mai vua na Kalou me baleti kemuni na tui." Sa tucake sara mai na nona idabedabe.
21 Sa taura na nona i sele leka mai na sagana o Euti ka cobaraka yani ena ketei Ekiloni.
22 Nai sele leka kei na kena i tautauri sa curu kece ki na kete i Ekiloni, ka ni sa sega ni rawa ni kau tani tale mai, ni sa ubia kece na uro ni ketena, a sa lako mai ki tuba na nona wawa.
23 O Euti sa curu yani ki tuba ena tikina tani, sogota na katuba ka lokataka ena taba vale e cake.
24 Ni sa lako oti ki tuba, era sa qai lako mai na dauveiqaravi, era sa kurabui ni sa loka tu na katuba, era sa tukuna, "E se vakacegu tiko beka ena vanua ni vakabatabata."
25 Era sa wawa tikoga me yacova ni ra sa madua mai, e se bera tikoga ni dolava na nona katuba na tui. Era sa taura e dua tale na ki ka dolava na katuba. Sa davo matemate tu na nodra turaga ena buturara.
26 O Euti sa dro ena gauna era se waraka tiko kina na nodra turaga, sa lako sivita na vatu ni vakananumi ka dro sara ki Seira.
27 Ni sa yaco kina, sa uvuca na biukila ena veiulunivanua nai Ifereimi, o ira na luvei Isireli era sa lako sobu vata mai kei koya mai na ulunivanua; ka sa liutaki ira.
28 Sa tukuna vei ira "Mo ni muri au mai, ni o Jiova sa soli ira na Moapi na kemuni meca ki na ligamuni." Era sa muri koya sobu, ka taura nai curucuru mai na Jioritani ki vei ira na Moapi, ka ra sa sega ni vakatara e dua me takoso mai.
29 Ena gauna o ya era sa vakamatea e tini na udolu vei ira na Moapi, na tamata qaqa kece ni valu; sa sega e dua me dro rawa.
30 Sa vakamalumalumutaki o Moapi ena ligadra na Isireli, ka sa cegu nai valu me walusagavulu na yabaki. Samikari
31 Ni oti o Euti sa basika o Samikari na luvei Anaci o koya sa vakamatei ira e ono na drau na tagane mai vei ira na Filisitia ena dua na galelgale ni bulumakau, ka sa vakagalalataki ira talega na Isireli.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn